Likumprojekts

**Grozījumi Konkurences likumā**

Izdarīt Konkurences likumā (Latvijas Republikas Saeimas un Ministru Kabineta Ziņotājs, 2001, 22. nr.; 2004, 10. nr.; 2008, 9., 24. nr.; 2009, 14., 194. nr.; 2013, 188. nr.; 2015, 107. nr.; 2016, 104. nr.) šādus grozījumus:

1. Izteikt 3. pantu šādā redakcijā:

“**3. pants. Likuma darbība**

Šis likums attiecas uz tirgus dalībniekiem, jebkuru reģistrētu vai nereģistrētu tirgus dalībnieku apvienību un tiešās pārvaldes un pastarpinātās pārvaldes iestādēm, kā arī kapitālsabiedrībām, kurās publiskai personai ir izšķiroša ietekme.”

2. Papildināt 6. panta pirmo daļu ar 6. punktu šādā redakcijā:

“6) uzrauga, kā tiešās pārvaldes un pastarpinātās pārvaldes iestāde, kā arī kapitālsabiedrība, kurā publiskai personai ir izšķiroša ietekme, ievēro pienākumu nodrošināt brīvu un godīgu konkurenci.”

3. Papildināt III nodaļu ar 14.1pantu šādā redakcijā:

“**14.1pants. Pienākums nodrošināt brīvu un godīgu konkurenci**

(1) Tiešās pārvaldes un pastarpinātās pārvaldes iestāde, kā arī kapitālsabiedrība, kurā publiskai personai ir izšķiroša ietekme, savā darbībā nodrošina godīgu konkurenci.

(2) Tiešās pārvaldes un pastarpinātās pārvaldes iestādei, kā arī kapitālsabiedrībai, kurā publiskai personai ir izšķiroša ietekme, aizliegts diskriminēt tirgus dalībnieku, radot atšķirīgus konkurences apstākļus.

(3) Lai nodrošinātu šā panta otrās daļas ievērošanu, Konkurences padome veic pārrunas ar tiešās pārvaldes un pastarpinātās pārvaldes iestādi un kapitālsabiedrību, kurā publiskai personai ir izšķiroša ietekme, ja attiecīgās iestādes vai kapitālsabiedrības darbība kavē konkurenci. Ja pārrunu rezultātā neizdodas nodrošināt šā panta otrās daļas ievērošanu, Konkurences padome ir tiesīga pieņemt lēmumu, ar kuru uzliek kapitālsabiedrībai, kurā publiskai personai ir izšķiroša ietekme, tiesisko pienākumu novērst konkurences kavējumu.

(4) Lietu par iespējamo darbības neatbilstību šā panta otrās daļas prasībām Konkurences padome izmeklē un izskata saskaņā ar šajā likumā paredzēto pārkāpumu izmeklēšanas un izskatīšanas kārtību.

(5) Šā panta trešajā daļā minēto Konkurences padomes lēmumu, kura adresāts ir kapitālsabiedrība, kurā publiskai personai ir izšķiroša ietekme, var pārsūdzēt šā likuma 8. panta otrajā daļā noteiktajā kārtībā.

(6) Pieņemot šā panta trešajā daļā minēto lēmumu, Konkurences padome nevar uzlikt tiesisku pienākumu, kas paredz kapitālsabiedrības,  kurā publiskai personai ir izšķiroša ietekme, darbības izbeigšanu vai kas padara neiespējamu likumos noteikto pašvaldības funkciju izpildi.

(7) Konkurences padome nosaka vismaz vienu mēnesi garu termiņu šā panta trešajā daļā minētā tiesiskā pienākuma izpildei.”

Iesniedzējs:

Ministru prezidenta biedrs,

ekonomikas ministrs A. Ašeradens

Vīza:

valsts sekretārs Ē. Eglītis

30.05.2018. 08:11

402

I. Eglītis

67013236; Intars.Eglitis@em.gov.lv

D. Dzērviniece

67365225; Dita.Dzerviniece@kp.gov.lv

A. Apsītis

67365225; Antis.Apsitis@kp.gov.lv